ii) JRC darbībās, ar ko droši īsteno izņemšanas no ekspluatācijas procesu un radušos radioaktīvo atkritumu no Komisijai piederošajām kodoliekārtām JRC teritorijās apsaimniekošanu (turpmāk — JRC izņemšanas no ekspluatācijas un atkritumu apsaimniekošanas programma (D&WM)).

Komisijas Kopīgajam pētniecības centram (JRC) pieder kodolpētniecības iekārtas četrās vietās, proti, JRC–Gēlā, Beļģijā; JRC–Karlsrūē, Vācijā; JRC–Isprā, Itālijā un JRC–Petenā, Nīderlandē. Dažas no šīm iekārtām joprojām tiek izmantotas, savukārt citu darbība ir apturēta, dažos gadījumos pirms vairāk kā 20 gadiem. Kā kodoloperators un/vai īpašnieks saskaņā ar Beļģijas, Nīderlandes, Vācijas un Itālijas tiesību aktiem JRC atbild par šo iekārtu izņemšanu no ekspluatācijas un nostrādātās kodoldegvielas un radioaktīvo atkritumu drošu apsaimniekošanu, sākot ar to rašanos un beidzot ar apglabāšanu.

Šajā regulas projektā izklāstītā finansējuma programma, kas paredz finansiālas palīdzības sniegšanu “Kodoliekārtu izņemšanai no ekspluatācijas un radioaktīvo atkritumu apsaimniekošanai” (turpmāk — programma), attiecas uz kodoliekārtu izņemšanu no ekspluatācijas un radušos atkritumu apsaimniekošanu saskaņā ar kopīgu instrumentu, lai optimizētu sinerģiju un zināšanu apmaiņu, tādējādi garantējot attiecīgo saistību izpildi. Šī īpašā finansējuma programma var nodrošināt papildu ES pievienoto vērtību, kļūstot par ES mēroga atsauci tehnoloģisko jautājumu drošā risināšanā kodoliekārtu izņemšanas no ekspluatācijas (dezekspluatācijas) jomā un zināšanu izplatīšanā dalībvalstīm. Šādu finansiālu palīdzību sniedz, pamatojoties uz ex ante izvērtējumu, kurā apzinātas konkrētās vajadzības un parādīta ES pievienotā vērtība.

Bulgārijas un Slovākijas (kā arī Lietuvas) kodoliekārtu izņemšanas no ekspluatācijas palīdzības programmu vidusposma izvērtējums ir apliecinājis, ka pašreizējā struktūra, t. i., īpaša izdevumu programma, nodrošina programmas efektīvu un lietderīgu īstenošanu. Sekmes galvenokārt nosaka tādi faktori kā skaidri uzdevumi un pienākumi, kā arī nostiprināts uzraudzības satvars. Ņemot vērā, ka visas trīs programmas attiecas uz izņemšanu no ekspluatācijas, kas ir liela mēroga rūpnieciskas darbības, tika pieņemts lēmums, ka visu programmu apvienošana nodrošinātu zināšanu labāku apmaiņu un programmas varētu gūt labumu no savstarpējas pieredzes apmaiņas.

Kopumā programma var nodrošināt papildu ES pievienoto vērtību, vairāk orientējoties uz zināšanu apmaiņu, kas ir svarīgi, lai risinātu līdzīgas problēmas citās dalībvalstīs, kuras īsteno savus izņemšanas no ekspluatācijas plānus. Pašlaik Eiropā ir pastāvīgi slēgti vairāk nekā 90 kodolreaktori, taču tikai trim ir pilnībā pārtraukta ekspluatācija. Tādējādi pieredze kodolreaktoru demontāžas jomā Eiropā (kā arī starptautiskā mērogā) ir ierobežota. Tāpat papildu pieredze ir vajadzīga citu kodoliekārtu izņemšanai no ekspluatācijas. Tādēļ programmas nodrošinātā ļoti nozīmīgā pieredze un zināšanas var lieti noderēt citiem izņemšanas no ekspluatācijas projektiem un paaugstinās drošības līmeni ES.

Kozlodujas un Bohunices programmas izriet no Bulgārijas un Slovākijas attiecīgajiem pievienošanās līgumiem, un ir Eiropas Savienības saistību pret abām valstīm rezultāts. Jau kopš paša sākuma kodoldrošība ir noteikusi šo programmu ES pievienoto vērtību. ES līdzfinansējuma neesība, visticamāk, negatīvi ietekmētu izņemšanas no ekspluatācijas procesu kā tādu, kas savukārt tieši skartu darba ņēmēju un plašākas sabiedrības drošību. Izņemšanai no ekspluatācijas virzoties uz priekšu, programmu ieguldījums radioloģiskās drošības garantēšanā, protams, samazinās.

Gadu gaitā Kozlodujas un Bohunices programmu mērķis ir pilnveidots, lai labāk risinātu vajadzības un nodrošinātu iekārtu drošu izņemšanu no ekspluatācijas, proti, sākotnēji un līdz 2013. gadam ES palīdzība bija paredzēta, lai atbalstītu gan Bulgārijas un Slovākijas centienus slēgt attiecīgos reaktorus un izņemt tos no ekspluatācijas, gan arī lai risinātu šo kodolelektrostaciju iekārtu agrīnās slēgšanas sekas; vēlāk, proti, 2014. gadā, programmu darbības joma tika sašaurināta, to attiecinot tikai uz dezekspluatācijas darbībām, t. i., ar drošību saistītiem pasākumiem; savukārt nākamajam posmam ir ierosināts programmas arī turpmāk orientēt uz dezekspluatācijas darbībām, kas saistītas ar radioloģiskās drošības uzdevumiem.

Bulgārija un Slovākija ir efektīvi un lietderīgi turpinājušas īstenot savu reaktoru izņemšanu no ekspluatācijas saskaņā ar 2014. gadā atrunātajiem bāzes nosacījumiem (t. i., izņemšanas no ekspluatācijas plāniem). Valsts ir saskārusies ar problēmām un sarežģījumiem programmas komplicētības dēļ, taču pārvaldības sistēma ir apliecinājusi pieaugošu spēju risināt šādus uzdevumus. Kozlodujas programma un Bohunices programma ir būtiski samazinājušas radioloģisko apdraudējumu plašākai sabiedrībai, ņemot vērā to, ka radioloģiskā apdraudējuma galveno avotu novēršana ir ietverta daudzgadu finanšu shēmā 2014.–2020. gadam (piemēram, reaktora primāro dzesēšanas kontūru un aktīvo zonu dekontaminēšana un demontāža un atkritumu apsaimniekošanas kanālu pabeigšana).

Gadu gaitā neatkarīgu ekspertu neatkarīgs novērtējums attiecībā uz JRC D&WM programmu ir parādījis, ka tās pārvaldība varētu būt efektīvāka, ja tiktu paredzēts budžeta un darbinieku elastīgums. Programma arī rada svarīgas zināšanas par pētniecības iekārtu izņemšanu no ekspluatācijas un palīdz īstenot mācību programmas šajā jomā. Tādēļ Komisijas dienestu iekšējā pārskatīšanā tika secināts, ka JRC izņemšanas no ekspluatācijas programmu būtu atbilstīgi ietvert šādā instrumentā. No vienas puses, tas JRC nodrošinās nepieciešamos resursus tā programmas īstenošanai, ļaujot gūt labumu no instrumenta piedāvātā elastīguma (t. i., budžeta pārvaldība 7 gadu periodā salīdzinājumā ar pašreizējo gada plānošanas ciklu, kurā budžetu piešķir ik gadu pēc pieprasījuma).

Tāpat programmu revidē arī Komisijas Iekšējās revīzijas dienests. Saskaņā ar Iekšējās revīzijas dienesta pēdējās revīzijas ieteikumiem par izmaksu aplēšu uzlabošanu, un ņemot vērā dezekspluatācijas darbību plānoto pieaugumu dažādajos objektos, JRC ar ārējo konsultantu palīdzību ir atkārtoti novērtējis atkritumu uzskaiti un pārskatījis izņemšanas no ekspluatācijas plānošanu. Lai noteiktu paredzamās izmaksas katram JRC objektam, ir piemērota saskaņota pieeja, pamatojoties uz jaunākajiem starptautiskajiem ieteikumiem par izņemšanas no ekspluatācijas izmaksu aplēsēm. Jaunā budžeta prognoze (uz 2017. gada decembri) ietver neparedzētos izdevumus atkarībā no nenoteiktības pakāpes, kas saistīta ar attiecīgajām darbībām, un ārējiem nosacījumiem katrā no atrašanās vietām. D&WM programmas ekspertu grupa 2017. gadā izskatīja jauno stratēģiju un budžeta prognozi un procesa beigās izdeva pozitīvu atzinumu. Tomēr dažādo objektu grafiku un izmaksu aplēses joprojām ir pakļautas būtiskām neskaidrībām, ko nosaka izņemšanas no ekspluatācijas ilgstošie norises laiki un uzņēmēju dalībvalstu radītie kavējumi.

•Apspriešanās ar ieinteresētajām personām

Komisija 2018. gada 10. janvārī uzsāka sabiedrisku apspriešanu par ES līdzekļiem drošības jomā, kas norisinājās līdz 2018. gada 9. martam.

Kozlodujas un Bohunices programmu vidusposma izvērtējuma vajadzībām Komisija 2017. gada jūnijā uzsāka atvērtu sabiedrisko apspriešanu, kas ilga 14 nedēļas. Apspriešanā nepiedalījās daudz interesentu (20 atbildes). Papildus šai apspriešanai 2017. gada jūlijā publicēja īpašu e-apsekojuma apspriešanu; uz to saņēma papildu 17 atbildes (1 no Bulgārijas, 4 no Lietuvas un 12 no Slovākijas) no kopā 90 ieinteresētajām personām, kurām to nosūtīja. Saņemtajās atbildēs programma kopumā tika vērtēta pozitīvi, taču netika sniegti nekādi papildu jauni apsvērumi par to. Šīs divas apspriešanas papildināja īpašas apspriešanās, kas ietvēra aptuveni 100 intervijas ar dezekspluatācijas operatoriem un attiecīgajām ieinteresētajām personām.

•Neatkarīgu ekspertu atzinums

Izstrādājot programmu nākamajai daudzgadu finanšu shēmai, ir izmantoti šādi dokumenti:

–“Support to the mid-term evaluation of the Nuclear Decommissioning Assistance Programmes” (Atbalsts kodoliekārtu izņemšanas no ekspluatācijas palīdzības programmu vidusposma izvērtējumam), EY, izvērtējums pēc Eiropas Komisijas Enerģētikas ĢD pasūtījuma, 2018. gads;

–“Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans” (Kodoliekārtu izņemšanas no ekspluatācijas palīdzības programma (NDAP) — finansēšanas plānu stabilitātes novērtējums, ņemot vērā ekonomisko, finanšu un budžeta situāciju katrā no attiecīgajām dalībvalstīm un detalizēto izņemšanas plānu atbilstību un iespējamību), Deloitte, NucAdvisor VVA Europe, pētījums sagatavots pēc Eiropas Komisijas Enerģētikas ĢD pasūtījuma, 2016. gads;

–Revīzijas palātas Īpašais ziņojums Nr. 22/2016 “ES kodoliekārtu izņemšanas no ekspluatācijas palīdzības programmas Lietuvā, Bulgārijā un Slovākijā: kopš 2011. gada ir panākts zināms progress, bet priekšā vēl svarīgi uzdevumi”.

Saistībā ar D&WM programmas pārvaldību JRC saņem neatkarīgu Eiropas dezekspluatācijas ekspertu grupas regulāras konsultācijas (sanāksmes divreiz gadā un papildu ad hoc sanāksmes). Grupas konsultācijas attiecas uz izņemšanas no ekspluatācijas un radioaktīvo atkritumu apsaimniekošanas stratēģiju, pieejamo tehnoloģiju, organizācijas tehniskajiem aspektiem un citiem ar programmu saistītiem aspektiem.

•Ietekmes novērtējums

Saskaņā ar Finanšu regulu un Komisijas labāka regulējuma politikas prasībām šai programmai tiek veikts ex ante novērtējums (sagatavojot dienestu darba dokumentu).

•Vienkāršošana

Kozlodujas programmu un Bohunices programmu pašlaik īsteno saskaņā ar netiešu pārvaldību, izmantojot īstenotājstruktūras attiecīgajās dalībvalstīs (t. i., Eiropas Rekonstrukcijas un attīstības banku Bulgārijā un Slovākijā; Slovākijas Inovāciju un enerģētikas aģentūru Slovākijā), kurām veikts pīlāru novērtējums. Programmas vidusposma izvērtējums apliecināja, ka pašreizējā struktūra nodrošina programmas efektīvu un lietderīgu īstenošanu, tādēļ to turpinās izmantot nākamajā daudzgadu finanšu shēmā, ieviešot dažus vienkāršojumus saskaņā ar pieredzi, kas gūta no vidusposma izvērtējuma.

Piemēram, programmā izmantos daudzgadu plānošanu, kas paredzēta pārskatītajā Finanšu regulā. Tas ļaus plānošanas un uzraudzības pamatā optimāli izmantot sīki izstrādātu daudzgadu izņemšanas no ekspluatācijas plānu un uzlabot plānošanas cikla lietderību un savlaicīgumu. Tāpat vienkāršojumu panāks skaidrāka līdzfinansēšanas satvara ieviešana, kas samazinās neskaidrības saistībā ar finansējuma avotu, atcels nepieciešamību katru gadu vest sarunas un vienoties par valsts ieguldījumu un palielinās dalībvalsts līdzdalību programmā.

Turklāt, Bulgārijā un Slovākijā Eiropas Reģionālās attīstības fonds (ERAF), Eiropas Sociālais fonds Plus (ESF+) un Kohēzijas fonds varētu atbalstīt pasākumus, ar kuriem varētu papildināt saistīto sociālo un ekonomisko pāreju, tostarp arī energoefektivitātes un atjaunojamo energoresursu enerģijas pasākumus, kā arī konkrētas citas darbības, kas nav saistītas ar radiācijas drošības procesiem. Tādējādi šie fondi var palīdzēt nodrošināt papildu darbības attiecīgajos reģionos un izmantot vietējā līmenī pieejamās zināšanas, lai ievērojami sekmētu darbavietu radīšanu, ilgtspējīgu izaugsmi un inovācijas. Līdzīgas sinerģijas iespējas varētu aplūko saistībā ar 9. pamatprogrammu un/vai Euratom pētniecības un mācību programmu tādās jomās kā tehnoloģiju izstrāde un testēšana, kā arī apmācība un izglītība.

Turklāt izmantos vienotu noteikumu kopumu un pēc iespējas izmantos programmu papildu sinerģiju un savstarpēju papildināmību.

JRC turpinās īstenot programmu saskaņā ar tiešās pārvaldības shēmu, pilnvērtīgi izmantojot JRC zināšanas kodolenerģijas jomā, līdz iekārtas un atbildība tiks galīgi nodotas uzņēmējām dalībvalstīm. JRC D&WM programmu pilnībā īstenos jaunā instrumenta ietvaros. JRC turpinās uzlabot un racionalizēt savu pašreizējo plānošanas, uzraudzības un kontroles sistēmu, kā arī pilnveidot projektu vadību, ieviešot iegūtās vērtības pārvaldību un nosakot bāzes nosacījumus (galīgo izņemšanas no ekspluatācijas plānu), uz kura pamata uzraudzīs progresu. Tas ietver arī daudzgadu darba programmas un finansēšanas lēmuma pieņemšanu, vidusposma izvērtējumu (pēc četriem gadiem) un galīgo novērtējumu pēc 2027. gada. Tam būtu jāuzlabo programmas pārredzamība saskaņā ar Komisijas vispārējo mērķi.

•Pamattiesības

Programma neskar pamattiesības.